SKRIFTLIG FORESPØRGSEL P-1407/02

af Marco Pannella (NI) til Kommissionen

(13. maj 2002)

Om: Vietnam

Inden for de seneste måneder har de vietnamesiske myndigheder anholdt eller foretaget administrativ frihedsberøvelse af følgende personer (ifølge direktiv

31/CP): Le Chi Quang, advokat, anklaget for at have kritiseret Det Vietnamesiske Kommunistpartis holdning i forbindelse med Vietnams undertegnelse af traktaten om grænsedragningen med Folkerepublikken Kina henholdsvis den 30. december 1999 og den 25. december 2000, Tran Khue, forsker, der havde stilet et brev til Folkerepublikken Kinas præsident, Jang Zemin, i anledning af dennes besøg i Hanoi, hvori han redegjorde for sin holdning til ovennævnte traktat, dr. Pham Hong Son, der blev anholdt for at have oversat en række tekster til fremme af demokratiet, der blev offentliggjort på den amerikanske Hanoi-ambassades websted, Nguyen Van Minh, forsvarer af pater Thaddeus Nguyen Van Ly, og Bui Minh Quoc, journalist og digter, der havde gjort sig skyldig i at være taget til de grænseområder, som Hanoi har afgivet til Kina. Disse og en lang række andre vietnamesiske demokraters tilbageholdelse bekræfter, at der er sket en forværring af situationen i Vietnam, hvor myndighederne trods mere gunstige økonomiske vilkår stadig forbyder de grundlæggende rettigheder og hindrer befolkningen i at udøve disse rettigheder. Hvilke konkrete initiativer har Kommissionen taget for at opnå, at ovennævnte personer løslades? Kan Kommissionen opstille en nøjagtig liste over programmer, som den finansierer eller samfinansierer, og som har det præcise formål at opnå, at der indføres demokratiske forhold og retsstatsprincippet i Vietnam, og at de grundlæggende rettigheder overholdes i landet, og kan den samtidig angive, hvor stor en andel i økonomisk henseende disse programmer udgør af det samlede beløb, som de samarbejdsprogrammer, Kommissionen finansierer eller samfinansierer, repræsenterer? Endelig har Europa-Parlamentet flere gange krævet, at Kommissionen gør en aktiv indsats for at få løsladt Thich Huyen Quang og Tchich Quang Do, der er henholdsvis patriark og nummer to i Vietnams Forenede Buddhistiske Kirke. Hvilke initiativer har Kommissionen til dato taget i denne sag, og hvilke resultater har den opnået?

Svar afgivet på Kommissionens vegne af Chris Patten

(5. juni 2002)

Kommissionens delegation i Hanoi overvåger i samarbejde med medlemsstaternes diplomatiske missioner udviklingen på menneskerettighedsområdet i Vietnam og bidrager på enhver måde til at gøre de vietnamesiske myndigheder opmærksomme på anliggender, der optager EU. Menneskerettighedsspørgsmål drøftes også på møderne i Den Blandede Kommission EU-Vietnam.

Kommissionen er orienteret om tilbageholdelsen af Le Chi Quang, Tran Khue, Bui Minh og Dr. Pham Hong Son. Det har endnu ikke været muligt at få bekræftelse på situationen vedrørende Nguyen Van Minh, men undersøgelserne fortsætter. Situationen for Thich Huyen Quang, som stadig er under administrativ tilbageholdelse i Nghia Hanh Pagoda, Quang Ngai provinsen, og Thich Quang Do, som tilbageholdes i Thanh Minh-klostret i Ho Chi Minh City, giver fortsat anledning til bekymring.

Kommissionens delegation vil fortsat anvende passende diplomatiske kanaler til at gøre opmærksom på særlige spørgsmål og individuelle tilfælde, som giver anledning til bekymring.

EU's landestrategidokument om Vietnam 2002-2006 og det nationale vejledende program 2002-2004, som er udarbejdet i samarbejde med medlemsstaterne og Vietnams regering, blev godkendt af Kommissionen den 15. maj 2002. Strategien retter samarbejdsprogrammet mellem EU og Vietnam mod to centrale områder: styrkelse af menneskelig udvikling, specielt via støtte til integreret udvikling af landdistrikter i nogle af de fattigste provinser, og støtte til uddannelse samt integration af Vietnam i den internationale økonomi via støtte til fortsatte reformer mod markedsøkonomi og til Vietnams optagelse i Verdenshandelsorganisationen (WTO) samt forskellige foranstaltninger til at lette de sociale konsekvenser af økonomiske reformer. Tværgående temaer i gennemførelsen af strategien vil omfatte miljøbeskyttelse, kultur og uddannelse, ligestilling mellem mænd og kvinder, fremme af menneskerettighederne samt god regeringsførelse som en integreret del af samarbejdsprogrammet.

I det nye landestrategidokumentet, som er tilgængeligt på Generaldirektoratet for Eksterne Forbindelsers hjemmeside(1), findes også information om projekter, som er blevet finansieret under EU's tidligere Vietnam-strategi som ligeledes fokuserede specielt på udvikling i fattige landdistrikter, sundhed og uddannelse samt støtte til en økonomisk reform. Ud over disse foranstaltninger under det bilaterale samarbejdsprogram mellem EU og Vietnam har Kommissionen støttet et projekt i Vietnam under Det Europæiske Initiativ til Støtte for Demokrati og Menneskerettigheder.

(1) http://europa.eu.int/comm/external_relations/vietnam/csp/index.htm.